Ez a cikk legalább 1 éve frissült utoljára. A benne szereplő információk a megjelenés idején pontosak voltak, de mára elavultak lehetnek.

Amazing…

Hihetetlenül csodálatosan kiváló, ugyanakkor kimondhatatlanul nagyszerűen jó hírrel szolgálunk a mai napon (bármikor is olvassák ezt) a tisztelt szótározó pajtásságnak. Olyan horderejű dologról van szó, amit csak a Holdra szállással, a szeletelt kenyér feltalálásával és az intim piercinggel ukulelézéssel lehet egy lapon említeni.

A mai naptól elérhető a világ legjobb SZTAKI Szótárának iPhonera optimalizált változata.

Ami azt jelenti, hogy az összes többi telefonon, ami nem iPhone, viszont teljesen ócskán fog kinézni. Kivéve iPhone-on, mert azon jól, de az meg nem az összes többi telefon, hanem az az. És nem mintha a többi telefon nem érdemelné meg, hogy rajta is szép legyen a SZTAKI Szótár, egyszerűen Tomi kollegánknak ez tetszett, mi meg nem akartuk elvenni a kedvét. Pláne, hogy újabban a konditeremben is kombájnokat emelget, mert a súlyok már nem elegek neki. Nekünk mindez eléggé meggyőző volt ahhoz, hogy engedjünk neki iPhone-ra optimalizált webszótárt csinálni. Köszönjük Tomi, és nem haragszunk, hogy olyan erősen szorítottad a nyakunkat, amikor erre kértél minket. És igen, őszinték voltak a könnyeink, amikor alábbhagyott a szorításod.

De miért is kell mindenkinek azonnal és rögtön, valamint mindjárt és hirtelen, továbbá pénzt nem kímélve elkezdeni használni az ingyenes iPhoneos SZTAKI Szótárat? (Ha tudom, hogy ennyiszer írom le ennek a telefonnak a nevét, megszponzoráltatom ezt a bejelentést Steve-vel. De utólag is jöhet pár telefon. Csak úgy megjegyzem.)

Aki a SZTAKiPhone Szótárat használja, az tovább fog élni. Ez tény. Én ismerem a Tomit, tudom mit tesz azzal, aki nem használja. A SZTAKiPhone Szótártól nagyobb lesz a felhasználó melle. Ez főleg akkor szerencsés, ha nőről van szó. Tominak is nagy a melle, de az csupa izom, bár így is csak 85C-s melltartót hord. A SZTAKiPhone Szótár nem használ Flasht. Tomi rengeteget küzdött azzal, nehogy véletlenül Flasht sikerüljön beleraknia egy iPhone alkalmazásba. Sikerült Tomi, gratulálunk! A SZTAKiPhone Szótár az LOL, XDXD és :D. Valamint atomra strasszos, aki pávázni akar, de nem pózer, annak tutkó kell, a jobbágyok használjanak románszatyros szótárakat, aki raj, az SZTAKiPhone Szótárat pörget. A SZTAKiPhone Szótár tökre nem gáz, mindenki lájkolja, bizti nem laggol, puszira tiéd, vigyed, szóval fain, osszad fácsén is öcsém! Steve Jobs is ezt használja. Ahogy ez az alábbi, eredeti, bizonyító erejű videóból is látható:

A SZTAKiPhone Szótár tehát pont olyan jó, mint amilyennek hangzik, többel egy centivel sem. Ezt garantáljuk.

És még egy dolog.

A SZTAKiPhone Szótár a következő URL-en érhető el:

Köszönjük a levélben jött linket és az sztakinak, hogy megtehetjük.

(Forrás)